《董遇三余读书》
两汉·鱼豢

董遇字季直，性质讷而好学。兴平中，关中扰乱，与兄季中依将军段煨。采稆负贩，而常挟持经书，投闲习读，其兄笑之而遇不改。

遇善治《老子》，为《老子》作训注。又善《左氏传》，更为作《朱墨别异》，人有从学者，遇不肯教，而云：“必当先读百遍。”言：“读书百遍，其义自见。”从学者云：“苦渴无日。”遇言：“当以‘三余’。”或问“三余”之意。遇言：“冬者岁之余，夜者日之余，阴雨者时之余也。”